**Z Á P I S N I C A č. 12**

**z 12. riadneho zasadnutia Obecného zastupiteľstva obce Perín – Chym,**

**konaného dňa 16.09.2020**

**Prítomní :** MVDr. Ladislav Molnár PhD. - starosta

**Poslanci:**  Ing. Miroslav Podžuban, Miroslav Lochman, Marek Trembecki,

Ľudmila Révésová, Zoltán Sabo, Bartolomej Damko a Róbert Kapaló

**Za overovateľov zápisnice:** Ľudmila Révésová a Bartolomej Damko

**Zapísala :** Ing. M. Štefánová

**Program:**

1. Otvorenie *(určenie zapisovateľa, overovateľov zápisnice)*
2. Schválenie programu zasadnutia OZ
3. Informácia starostu obce
4. Spolufinancovanie projektu cezhraničnej spolupráce s obcou Háromhuta
5. Rôzne (interpelácie poslancov, žiadosti občanov)
6. Záver

**K bodu č.1:**

Starosta obce MVDr. Ladislav Molnár PhD. otvoril zasadnutie Obecného zastupiteľstva, privítal poslancov a prítomných, navrhol overovateľov a zapisovateľku zápisnice, ktorí boli schválení.

**K bodu č. 2**

V tomto bode starosta oboznámil prítomných s programom zasadnutia, ktorý poslanci schválili prijatím uznesenia č. 100 **.**

**K bodu č. 3**

Starosta obce predniesol informácie od posledného zasadnutia:

* V poslednej dobe sa činnosť prevádzky obce sústredila na otvorenie školského roka, prebehli plošne deratizačné a dezinfekčné práce. V materskej škole sa so súhlasom hygieny otvorila aj tretia trieda. Riešila sa aj doprava do školy a škôlky. Zabezpečovali sa dezinfekčné prostriedky pre jednotlivé prevádzky – pre OcÚ, ZŠ, MŠ a ŠJ
* Vedúca školskej jedálne odišla na materskú dovolenku a momentálne ju zastupuje na polovičný úväzok pani Marcela Kissová
* V Períne prebehla rekonštrukcia oplotenia na cintoríne, plánuje sa aj výstavba kolumbária. K tomu sa vyhradí zvlášť zasadnutie OZ
* V októbri sa plánuje pravidelné zabezpečenie veľkokapacitných kontajnerov
* Správa ciest po dlhom čase vyčistila priekopu pri ceste medzi rybníkmi a Vyšným Láncom, nakoľko pri silnejších dažďoch dochádzalo k zaplavovaniu cesty
* Prebieha určovanie správcovstva toku „Julcsa patak“ v Chyme
* Do konca januára 2021 sa má dokončiť rekonštrukcia cesty medzi Perínom a Gombošom
* Bola schôdza v Chyme, kde sa preberali možnosti rekonštrukcie obecnej budovy, z garáže sa vytvorí posilňovňa a salónik sa rozšíri o priestor terajšej posilňovne.
* Likvidoval sa zničený plot na cintoríne v Chyme
* Čaká sa na projekt káblovej televízie, rozhlasu a internetu
* Cyklotrasa – kataster vykonal úpravu grafickej časti podkladu, okresný úrad zrušil stavebné povolenie, takže momentálne je upravovaný projekt a bude nové stavebné konanie
* Košická organizácia začala s výstavbou strelnice 400 m od hranice s Hidasnémeti, teda blízko nášho cintorína, školy a škôlky a plánovanej cyklotrasy. Starosta Hidasnémeti s týmto projektom súhlasil bez nášho vedomia, preto je potrebné podniknúť potrebné úkony, aby sme tomuto projektu zabránili
* Prebehla parciálna porada na eurobuse. Nepodporili spoj medzi Perínom a Kechnecom pre žiakov ZŠ
* Fontána nefunguje, bude opravená.

Poslanci prijali hlasovaním uznesenie č.101.

**K bodu č. 4**

Nakoľko sa obec zapojila do projektu s Háromhutou s gastrotematikou, je potrebné súhlasné stanovisko OZ k spoluúčasti financovania. Súčasťou projektu bude zabezpečenie 2 akcií pre obec Perín-Chym – zabíjačkový festival a rybie špeciality pre 150 ľudí z našej obce a 150 ľudí z Háromhuty. V rámci projektu obe obce dostanú mobilnú pec, gril, udiareň, lavice a stoly. Celková výška nákladov je 54.800,-€ spolu pre obe družobné obce, z toho dotácia je 46.580,-. Naša spoluúčasť je 4.057,50 €.

Poslanci prijali hlasovaním uznesenie č.102.

**K bodu č. 5**

Obec oslovila p. Madakovú a manželov Keczerových o zámenu pozemkov, z dôvodu vysporiadania prístupových ciest v kat. území Chym a Perín. Na zasadnutí OZ dostala slovo aj p. Madaková, ktorá si dala podmienku, že so zámenou súhlasí len v tom prípade, ak všetky náklady súvisiace s prevodom bude znášať Obec Perín-Chym. Nakoľko ide o verejný záujem, poslanci odsúhlasili, že náklady na vypracovanie geometrického plánu bude hradiť obec. Keďže p. Madáková nadobudne týmto prevodom časť obecnej parcely, ktorú už užívajú, ide aj o jej záujem, preto náklady spojené so zápisom do katastra budú obe strany znášať v polovici.

Obdobne schválili aj zámenu s manželmi Keczerovými.

Boli prijaté uznesenia 103 a 104.

Nakoľko došiel ešte poslanec M. Lochman, hlasovali 7 poslanci.

V ďalšom schválili poslanci uznesenie č. 105 o nesúhlase s výstavbou strelnice v prihraničnej oblasti s Maďarskom.

Poslanec M. Lochman žiadal o vysvetlenie niekoľkých skutočností:

* Či sú Chymčania spokojní s oknami. Poslanec Sabo odpovedal, že je spokojný.
* Reklamácia cesty v Períne pri nových domoch na kopci? – rieši sa
* Nezasypaná rúra v Períne na hornom konci? – bude zasypaná
* Šachtu pri p.Kabačovi - nie je nutné posúvať ju
* Ako postupuje spor s kontrolórom? – ťahá sa ďalej
* Oplotenie cintorína v Períne je ukončené? - ešte bude pokračovať, starosta navrhuje zvlášť zasadnutie OZ k rekonštrukciam na cintoríne
* Kosenie odvodňovacích rigolov, ktoré odvádzajú vodu z dediny – čiastočne, čo stíhame, prioritou je intravilán obcí
* Prijmeme nového zamestnanca? – v rámci projektu na rybníkoch sme sa zaviazali, že vytvoríme jedno pracovné miesto.

P. Révésová upozornila na neoznačenie križovatiek v Períne.

P. Damko upozornil na starý vyschnutý strom vo Vyšnom Lánci. Tento podnet už obec obdržala od občana. Riešime to.

**K bodu č. 6**

Na záver sa pán starosta poďakoval všetkým prítomným za účasť a ukončil zasadnutie OZ.

................................... ................................... ............................................

Ľudmila Révésová Bartolomej Damko MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**z 12. riadneho zasadnutia Obecného zastupiteľstva obce Perín – Chym,**

**konaného dňa 16.09.2020**

**UZNESENIE č. 100**

Obecné zastupiteľstvo Obce Perín-Chym **s c h v a ľ u j e** program 12. riadneho zasadnutia OZ v Períne-Chyme.

Hlasovanie : za: 6 , proti : 0 , zdržali sa: 0

**UZNESENIE č. 101**

Obecné zastupiteľstvo Obce Perín-Chym **b e r i e na  vedomie** informáciu starostu za uplynulé obdobie od posledného zasadnutia OZ.

Hlasovanie : za: 6 , proti : 0 , zdržali sa: 0

**UZNESENIE č. 102**

Obecné zastupiteľstvo Obce Perín-Chym **s c h v a ľ u j e** účasť v projekte GASTROKULT FMP-E/1901/4.1/091 v spolupraci s obcou Háromhuta. Celková výška pre obec Perín-Chym je 27.050,-€ a spolufinancovanie obce je 4.057,50 €.

Hlasovanie : za: 6 , proti : 0 , zdržali sa: 0

**UZNESENIE č. 103**

Obecné zastupiteľstvo Obce Perín-Chym **s c h v a ľ u j e** zámenu časti pozemku vo vlastníctve Obce Perín-Chym odčlenenej z p.č.822/1 o výmere 90 m2 za časť pozemku odčlenenej z p.č. 60/1 o výmere 85 m2 vo vlastníctve Henriety Madakovej, v kat.území Chym, podľa predloženého návrhu. Poplatok za vyhotovenie geometrického plánu hradí Obec Perín-Chym a ostatné náklady spojené s prevodom nehnuteľností znášajú obe strany v polovici.

Hlasovanie : za: 6 , proti : 0 , zdržali sa: 0

**UZNESENIE č. 104**

Obecné zastupiteľstvo Obce Perín-Chym **s c h v a ľ u j e** zámenu časti pozemku vo vlastníctve Obce Perín-Chym odčlenenej z p.č.3852/1 o výmere 86 m2 za časť pozemku odčlenenej z p.č. 172/2 o výmere 83 m2 vo vlastníctve Matúša Keczera a manželky Ing. Patrície Keczer, v kat.území Perín, podľa predloženého návrhu. Poplatok za vyhotovenie geometrického plánu hradí Obec Perín-Chym a ostatné náklady spojené s prevodom nehnuteľností znášajú obe strany v polovici.

Hlasovanie : za: 6 , proti : 0 , zdržali sa: 0

**UZNESENIE č. 105**

Obecné zastupiteľstvo Obce Perín-Chym **n e s ú h l a s í** s výstavbou strelnice v prihraničnej oblasti s Maďarskom a  **p o v e r u j e**  starostu, aby stanovisko tlmočil do maďarského jazyka.

Hlasovanie : za: 7 , proti : 0 , zdržali sa: 0